EURÓPSKA KOMISIA V Bruseli14. 3. 2018 COM(2018) 91 final OZNÁMENIE KOMISIE EURÓPSKEMU PARLAMENTU A RADE Druhá výročná správa o nástroji pre utečencov v Turecku



Obsah 1. Úvod 1.1. Turecko a utečenecká kríza 1.2. Reakcia EÚ na krízu a zriadenie nástroja 2. Fungovanie nástroja 3. Finančná kapacita, trvanie a povaha financovania 4. Vykonávanie nástroja 4.1. Humanitárna pomoc 4.2. Nehumanitárna pomoc 5. Monitorovanie, hodnotenie a audit 5.1. Monitorovanie a hodnotenie 5.2. Audit 6. Komunikácia a zviditeľnenie 7. Záver a ďalšie kroky





1. Úvod V súlade s článkom 8 ods. 1 rozhodnutia Komisie z 24. novembra 2015 o koordinácii činností Únie a členských štátov prostredníctvom koordinačného mechanizmu (ďalej len „rozhodnutie“) má Komisia pravidelne informovať Európsky parlament a Radu o vykonávaní nástroja pre utečencov v Turecku (ďalej len „nástroj“). V článku 8 ods. 2 rozhodnutia sa stanovuje, že Komisia má každoročne podávať Európskemu parlamentu a Rade správu o vykonávaní nástroja. Prvá výročná správa o nástroji bola uverejnená v marci 2017. Opisovalo sa v nej fungovanie nástroja, prvé opatrenia prijaté vzhľadom na jeho vykonávanie, monitorovanie, systém hodnotenia, ako aj súvisiace komunikačné činnosti. 1.1. Turecko a utečenecká kríza Turecko je vzhľadom na svoju zemepisnú polohu významnou krajinou prijatia a tranzitu pre utečencov a migrantov. V dôsledku nebývalého prílevu osôb najmä vzhľadom na konflikty v Sýrii a Iraku krajina prijala viac ako 3,8 milióna utečencov a migrantov, čo je najvyšší počet na svete. To zahŕňa 3,5 milióna registrovaných sýrskych utečencov, z ktorých menej ako 7 % žije v 21 táboroch zriadených tureckou vládou, a viac ako 300 000 registrovaných utečencov a žiadateľov o azyl najmä z Iraku, Afganistanu, Iránu a Somálska. Rozdelenie utečencov a žiadateľov o azyl podľa provincií je uvedené na mape na strane 3. Tento prílev má významný vplyv na hostiteľské komunity. Turecko naďalej vynakladá chvályhodné úsilie na prijatie, podporu a zabezpečenie pobytu vysokého počtu utečencov a migrantov. 1.2. Reakcia EÚ na krízu a zriadenie nástroja Európska únia a jej členské štáty sa v roku 2015 rozhodli zvýšiť svoju politickú a finančnú angažovanosť na podporu Turecka v jeho úsilí prijímať utečencov. Komplexná spolupráca založená na spoločnej zodpovednosti, vzájomných záväzkoch a ich plnení medzi Európskou úniou a Tureckom sa dohodla v rámci vyhlásení EÚ a Turecka z 29. novembra 2015 a 18 marca 2016. Na stretnutí hláv štátov alebo predsedov vlád s Tureckom 29. novembra 2015 sa aktivoval spoločný akčný plán EÚ a Turecka s cieľom pomôcť Turecku riešiť dôsledky konfliktu v Sýrii. V odpovedi na žiadosť členských štátov EÚ o výrazné dodatočné financovanie na podporu utečencov v Turecku sa Komisia 24. novembra 2015 rozhodla zriadiť nástroj pre utečencov v Turecku. Nástroj je mechanizmom na koordinovanie mobilizácie zdrojov vyčlenených z rozpočtu EÚ a dodatočných príspevkov členských štátov začlenených do rozpočtu EÚ ako vonkajší pripísaný príjem s celkovou výškou 3 miliardy EUR na obdobie rokov 2016 – 2017. Týmto príspevkom sa dopĺňa a výrazne zvyšuje existujúce financovanie z Regionálneho trustového fondu EÚ zriadeného v reakcii na krízu v Sýrii (trustový fond EÚ), nástroja na podporu stability a mieru, európskeho nástroja pre demokraciu a ľudské práva a národných programov nástroja predvstupovej pomoci, vďaka čomu bolo možné dostať do popredia spoluprácu s kľúčovými partnermi v záležitostiach súvisiacich s utečencami. Vykonávanie vyhlásenia EÚ a Turecka z 18. marca 2016 (ďalej len „vyhlásenie“) zohrávalo počas roka 2017 kľúčovú úlohu v zabezpečovaní účinného spoločného riešenia problému migrácie Európskou úniou a Tureckom. Vyhlásenie naďalej prináša konkrétne výsledky v znižovaní neoprávneného a nebezpečného prekračovania hranice a v záchrane životov v Egejskom mori. V roku 2017 prišlo do EÚ trasou cez východné Stredozemie celkom 41 720 migrantov v porovnaní so 182 227 migrantmi v roku 2016. Výrazne sa znížil počet obetí na životoch v mori, pričom v roku 2017 zahynulo v mori 62 osôb v porovnaní so 434 osobami v roku 2016. Presídľovanie z Turecka do EÚ prebieha zrýchleným tempom. Od 4. apríla 2016 do 14. februára 2018 bolo z Turecka do Európy presídlených 12 170 sýrskych utečencov. Vzhľadom na to, že členské štáty v decembri 2017 schválili štandardné operačné postupy, by sa mal začať dobrovoľný systém prijímania osôb z humanitárnych dôvodov. Všetky prvky a podmienky požadované na začatie tohto systému, ako sú stanovené vo vyhlásení EÚ a Turecka, sú splnené. Tým sa zabezpečí pokračovanie presídľovania a poskytne sa bezpečná a zákonná alternatíva k neregulárnej migrácii do EÚ. Úplné a sústavné vykonávanie vyhlásenia si vyžaduje trvalé úsilie a politické odhodlanie všetkých strán. 2. Fungovanie nástroja Nástroj je koordinačným mechanizmom, ktorý umožňuje rýchlu, účinnú a efektívnu mobilizáciu pomoci EÚ pre utečencov v Turecku. Nástroj zabezpečuje optimálnu mobilizáciu existujúcich finančných nástrojov EÚ, a to vo forme humanitárnej alebo nehumanitárnej pomoci, s cieľom zabezpečiť riešenie potrieb utečencov a hostiteľských komunít komplexným a koordinovaným spôsobom. Riadiaci výbor nástroja poskytuje strategické usmernenia týkajúce sa celkových priorít, druhov činností, ktoré sa budú podporovať, súm, ktoré sa majú prideliť, a finančných nástrojov, ktoré sa majú mobilizovať, a v prípade potreby aj podmienok plnenia záväzkov Turecka, ktoré vyplývajú zo spoločného akčného plánu EÚ a Turecka. Počas druhého roka vykonávania nástroja sa uskutočnili štyri zasadnutia riadiaceho výboru, a to 12. januára, 31. marca, 28. júna a 8. novembra 2017. Komisia zvolala deviate zasadnutie riadiaceho výboru na 9. marca 2018 a ďalšie zasadnutie je naplánované na jar 2018. Kľúčovými zásadami pri usmerňovaní vykonávania nástroja sú rýchlosť, efektívnosť a účinnosť pri súčasnom zabezpečení riadneho finančného hospodárenia. Rovnako dôležitá je aj udržateľnosť intervencií nástroja a spoločná zodpovednosť s tureckými orgánmi. Určenie prioritných oblastí pomoci nástroja je založené na komplexnom a nezávislom posúdení potrieb s osobitnou pozornosťou venovanou zraniteľným skupinám. Nástrojom sa koordinuje financovanie z týchto nástrojov na financovanie vonkajšej činnosti: nariadenie Rady (ES) č. 1257/96 o humanitárnej pomoci, nástroj európskeho susedstva, nástroj rozvojovej spolupráce, nástroj predvstupovej pomoci a nástroj na podporu stability a mieru. Opatrenia, ktoré sa majú financovať z rozpočtu Únie, sa vykonávajú v súlade s nariadením o rozpočtových pravidlách a pravidlami jeho uplatňovania – čo zahŕňa priame aj nepriame hospodárenie a Regionálny trustový fond EÚ zriadený v reakcii na krízu v Sýrii. Rozdelenie projektov nástroja podľa nástrojov EÚ je takéto:

Vykonávanie pomoci je podmienené prísnym dodržiavaním záväzkov Turecka, ktoré sú uvedené v spoločnom akčnom pláne EÚ a Turecka a vyhláseniach EÚ a Turecka z 29. novembra 2015 a 18. marca 2016. 3. Finančná kapacita, trvanie a povaha financovania Celkový rozpočet koordinovaný nástrojom v období rokov 2016 – 2017 je 3 miliardy EUR. Tento rozpočet tvorí 1 miliarda EUR z rozpočtu EÚ a 2 miliardy EUR z dodatočných finančných prostriedkov členských štátov. Príspevky členských štátov sa poskytujú priamo do všeobecného rozpočtu EÚ vo forme vonkajších pripísaných príjmov podľa článku 21 ods. 2 písm. b) nariadenia o rozpočtových pravidlách a uvádzajú sa v rozpočtových riadkoch nástroja predvstupovej pomoci a humanitárnej pomoci. Z 1 miliardy EUR z rozpočtu EÚ sa 250 miliónov EUR zmobilizovalo v roku 2016 a 750 miliónov EUR v roku 2017. Členské štáty uhradili do nástroja 677 miliónov EUR v roku 2016 a 847 miliónov EUR v roku 2017, z čoho bolo do konca roka 2017 vyplatených 1,332 miliardy EUR, čiže asi 87 %. Rozdelenie úhrad členských štátov na roky 2018 a 2019 bude predstavovať 396 miliónov EUR a 80 miliónov EUR. Na konci roka 2016 a v nadväznosti na diskusie na štvrtom zasadnutí riadiaceho výboru a vo Výbore stálych predstaviteľov vlád členských štátov pri Európskej únii sa z technických dôvodov predĺžila lehota pre záverečné platby v rámci nástroja z konca roka 2019 na koniec roka 2021, aby bolo možné podpísať niektoré dlhodobé zmluvy stanovené v osobitnom opatrení prijatom v júli 2016. Toto predĺženie nebude mať nijaký negatívny vplyv na vykonávanie dotknutých činností a neovplyvní ani harmonogram platieb členských štátov či Komisie do nástroja. Medzi mierou úhrad príspevkov členských štátov do nástroja a mierou čerpania týchto príspevkov z nástroja existuje uspokojivý súlad. 4. Vykonávanie nástroja Nástroj sa vykonáva vo forme humanitárnej a nehumanitárnej pomoci, pričom na tieto oblasti sa vyčlenilo zhruba 1,4 miliardy EUR a 1,6 miliardy EUR: Z humanitárnej pomoci sa poskytuje predvídateľná a dôstojná podpora najzraniteľnejším utečencom a iným dotknutým osobám zameraná na riešenie základných potrieb a ochranu. Zameriava sa aj na riešenie nedostatku poskytovaných služieb prostredníctvom špecializovaných agentúr a partnerov v oblasti zdravotníctva a vzdelávania v núdzových situáciách. Nehumanitárna pomoc slúži na podporu dlhodobejších foriem obživy a sociálno-ekonomických, zdravotných a vzdelávacích vyhliadok utečencov. Sústreďuje sa aj na zraniteľné skupiny, napríklad na ochranu žien a dievčat pred sexuálnym a rodovo motivovaným násilím a na zlepšovanie prístupu k sexuálnej a reprodukčnej zdravotnej starostlivosti. Osobitná pozornosť sa venuje nesýrskym utečencom a žiadateľom o azyl. Cieľom intervencií nástroja je vždy zahrnúť miestne spoločenstvá prijímajúce utečencov. Z operačnej perspektívy bol celý balík nástroja – 3 miliardy EUR – do konca roka 2017 vyčlenený a zmluvne viazaný prostredníctvom 72 projektov. Úhrady predstavovali viac ako 1,85 miliardy EUR, čiže 62 % celkového balíka, pričom zostatok sa má vyplatiť počas vykonávania projektov nástroja, a to najneskôr do konca roka 2021. Úplné údaje je možné získať z online tabuľky projektov. Pomoc je k dispozícii v rámci celej krajiny, ale väčšinou sa vykonáva mimo táborov, najmä v desiatich najpostihnutejších provinciách, ktorými sú Istanbul, Sanliurfa, Hatay, Gaziantep, Mersin, Adana, Bursa, Kilis, Izmir a Kahramanmaras. 4.1. Humanitárna pomoc Humanitárna pomoc EÚ sa riadi Európskym konsenzom o humanitárnej pomoci z roku 2007, v ktorom sa stanovuje, že EÚ ako humanitárny aktér dodržiava humanitárne zásady ľudskosti, neutrality, nestrannosti a nezávislosti, ako sa uvádza v Lisabonskej zmluve (článok 214 Zmluvy o fungovaní EÚ) a v nariadení o humanitárnej pomoci (č. 1257/96). V rámci humanitárnej zložky nástroja bolo vyčlenených 1,389 miliardy EUR a zmluvy o všetkých 45 humanitárnych projektoch boli uzavreté s 19 partnermi na pokrytie reakcie na základné potreby, ochranu, vzdelávanie a zdravotníctvo. Doposiaľ bolo uhradených 1,11 miliardy EUR, ktoré priniesli prospech spolu 1 561 940 utečencom. Plán vykonávania humanitárnej pomoci bol uverejnený v máji 2017. Ďalej sú opísanie niektoré z hlavných úspechov humanitárnej pomoci nástroja v roku 2017 . Núdzová záchranná sociálna sieť EÚ naďalej riešila potreby utečencov s vysokou sociálno-ekonomickou zraniteľnosťou prostredníctvom núdzovej záchrannej sociálnej siete. Núdzová záchranná sociálna sieť je program humanitárnej sociálnej pomoci pozostávajúci z jednotnej debetnej karty, ktorá poskytuje mesačnú neobmedzenú hotovosť na viacero účelov. Vo februári 2018 využívalo výhody mesačných hotovostných prevodov prostredníctvom tohto programu takmer 1,2 milióna utečencov. Turecké generálne riaditeľstvo pre riadenie migrácie okrem toho s podporou nástroja overilo údaje viac než jedného milióna Sýrčanov žijúcich v Turecku, na ktorých sa vzťahuje dočasná ochrana. Tento úkon pomáha Turecku, EÚ a jej partnerom poskytovať lepšie cielenú podporu tým, ktorí potrebujú ochranu. Vzdelávanie v núdzových situáciách

EÚ pokračovala v uľahčovaní prístupu utečencov k systémom formálneho vzdelávania znižovaním prekážok a poskytovaním prostriedkov na to, aby ohrozené deti mohli chodiť do školy. V roku 2017 sa začal uplatňovať program podmienečného prevodu hotovosti na vzdelávanie, ktorý je vôbec najväčším programom vzdelávania v núdzových situáciách financovaným EÚ. K februáru 2018 bola poskytnutá podpora z programu podmienečného prevodu hotovosti na vzdelávanie rodinám viac než 266 000 detí navštevujúcich školu. V priemere 6 683 detí mesačne okrem toho využívalo výhody podpory na dopravu do školy a 3 487 detí utečencov využívalo výhody činností v oblasti neformálneho vzdelávania. Takéto činnosti zahŕňajú poskytovanie kurzov neformálneho vzdelávania v tureckom a/alebo arabskom jazyku, iniciatívy domáceho vzdelávania a kluby domácich úloh. Tieto programy uľahčia vstup detí do formálneho vzdelávania na stupni primeranom ich veku. Zdravotníctvo EÚ sa sústredila na vyplnenie potenciálnych medzier v poskytovaní služieb primárnej zdravotnej starostlivosti, ako aj na poskytovanie osobitných služieb, ktoré potrebovali utečenci a iné príslušné osoby. Vykonalo sa spolu 311 447 vyšetrení primárnej zdravotnej starostlivosti utečencov v provinciách s najväčším počtom utečencov. Od januára do konca decembra 2017 sa okrem toho poskytli služby predpôrodnej a popôrodnej starostlivosti 17 913 tehotným ženám, služby v oblasti duševnej zdravotnej starostlivosti a psychosociálnej podpory 4 912 utečencom a pooperačné a rehabilitačné služby 5 228 utečencom. 4.2. Nehumanitárna pomoc V rámci nehumanitárnej zložky nástroja bolo vyčlenených 1,611 miliardy EUR, zmluvy sa uzavreli vo všetkých 27 projektoch a uhradených bolo 747 miliónov EUR. Programovanie a uzatváranie zmlúv bolo spojené s viacerými problémami v oblasti komunálnej infraštruktúry, najmä pokiaľ ide o zahrnutie úverových prvkov. Vzhľadom na nedostatočnú vyspelosť súboru projektov sa napokon z nástroja nemohla poskytnúť nijaká podpora na komunálnu infraštruktúru. Osobitné opatrenie prijaté v júli 2016 bolo preto v roku 2017 dvakrát zmenené. Úpravy schválené výborom nástroja predvstupovej pomoci boli založené na rovnakých zásadách ako pôvodné osobitné opatrenie. Z dôvodu nižšieho počtu navrátilcov v porovnaní s očakávaním sa okrem toho zmenilo osobitné opatrenie v oblasti návratov prijaté v apríli 2016 s cieľom zlepšiť kapacitu tureckého generálneho riaditeľstva pre riadenie migrácie v súvislosti s riadením a prijímaním migrantov a navrátilcov a zabezpečovaním ich pobytu, najmä pokiaľ ide o ľudské zdroje a infraštruktúru. Rozsah pôsobnosti osobitného opatrenia sa rozšíril tak, aby zahŕňal všetkých migrantov vracajúcich sa z EÚ. Okrem pridelených rozpočtových prostriedkov riadených priamo prostredníctvom nástroja predvstupovej pomoci sa z nehumanitárnej zložky nástroja podporuje súbor opatrení iniciovaných zdola nahor prostredníctvom 15 projektov v celkovej výške 293 miliónov EUR v rámci Regionálneho trustového fondu EÚ zriadeného v reakcii na krízu v Sýrii. Pridelené rozpočtové prostriedky podľa prioritných oblastí s výnimkou humanitárnej pomoci boli rozdelené takto: Keďže väčšina zmlúv bola podpísaná ku koncu roku 2017, vykonávanie väčšiny projektov sa začalo až v roku 2018. Niektoré projekty však už mali významný dosah v teréne. Vzdelávanie EÚ podporuje všetky stupne systému vzdelávania od raného detstva po vysokoškolské vzdelávanie, aby sa neprišlo o generáciu mladých ľudí. Hlavným pilierom pomoci na vzdelávanie v rámci nástroja je projekt „Podpora integrácie sýrskych detí do tureckého vzdelávacieho systému“ (PICTES), priamy grant vo výške 300 miliónov EUR poskytovaný v spolupráci s tureckým ministerstvom národného školstva na podporu integrácie sýrskych detí do tureckého vzdelávacieho systému. V rámci tohto projektu sa k 31. októbru 2017 poskytla výučba tureckého jazyka 312 151 deťom, ktorú vykonávalo 5 486 učiteľov turečtiny zamestnaných v rámci projektu. Zamestnaných bolo aj 93 učiteľov arabského jazyka a 489 poradcov. 10 085 sýrskym deťom nenavštevujúcich školu sa poskytlo doučovanie s cieľom uľahčiť ich nástup do školy a 43 388 študentom sa poskytuje priebežné doučovanie, pričom 32 351 študentov využívalo školskú dopravu. V prípade 500 000 študentov sa začalo rozdeľovanie písacích potrieb a učebníc. Cieľom je takisto podporiť ministerstvo a zvýšiť jeho kapacitu v oblasti vykonávania a riadenia. Projekt „Podpora integrácie sýrskych detí do tureckého vzdelávacieho systému“ dopĺňajú vzdelávacie činnosti financované z nástroja, a to tak z humanitárnej zložky nástroja s podmienečným prevodom hotovosti na vzdelávanie a vzdelávaním v núdzových situáciách, ako aj z nehumanitárnej zložky – realizované mimovládnymi organizáciami a agentúrami OSN. Osobitná pozornosť sa venuje programom psychosociálnej podpory a sociálnej súdržnosti. Detský fond OSN už napríklad realizoval takéto programy pre viac ako 35 000 detí, mladistvých a mladých ľudí. V rámci zabezpečenia príležitostí pre utečencov v oblasti vysokoškolského vzdelávania dostáva 332 študentov prostredníctvom troch projektov vysokoškolské štipendium, pričom v akademickom roku 2018 – 2019 sa plánuje zvýšenie počtu podporovaných žiakov. Intervencie nástroja v prioritnej oblasti vzdelávania majú krátkodobú, strednodobú a dlhodobú perspektívu. S podporou banky Kreditanstalt für Wiederaufbau a Svetovej banky by mala výstavba a zariadenie 125 škôl s pevnou konštrukciou a 50 montovaných škôl priniesť prospech 124 000 deťom utečencov ročne. Výstavba prvých škôl sa už začala.

Zdravotníctvo Hlavným pilierom pomoci nástroja v prioritnej oblasti zdravotníctva je projekt SIHHAT, priamy grant vo výške 300 miliónov EUR v spolupráci s tureckým ministerstvom zdravotníctva na zabezpečenie prístupu utečencov k službám zdravotnej starostlivosti. V rámci projektu SIHHAT začalo k 31. decembru 2017 fungovať 12 zdravotných stredísk pre migrantov na zlepšenie služieb primárnej zdravotnej starostlivosti. V týchto strediskách a v ďalších 86 strediskách, ktoré už ministerstvo zriadilo pred začiatkom projektu, bolo zamestnaných 813 zamestnancov. Utečencom bolo vykonaných 763 963 vyšetrení v oblasti primárnej zdravotnej starostlivosti a plne zaočkovaných bolo 217 511 detí sýrskych utečencov. V rámci projektu SIHHAT by sa mali poskytovať rehabilitačné služby v oblasti duševného zdravia až pre jeden milión utečencov. Okrem toho sa budú realizovať aj činnosti v oblasti plánovaného rodičovstva, prevencie prenosných ochorení, náboru a odbornej prípravy zdravotníckeho personálu a osvetové činnosti. V snahe uľahčiť prístup k službám zdravotnej starostlivosti zo strednodobého a dlhodobého hľadiska sa začala realizácia dvoch nemocníc v provinciách Kilis a Hatay s kapacitou 300 a 250 lôžok. Sociálno-ekonomická podpora Sociálno-ekonomická podpora zohráva rozhodujúcu úlohu v integrácii utečencov do tureckej spoločnosti a podporuje tak veľmi potrebnú sociálnu a hospodársku súdržnosť. Keďže hlavnou prekážkou účinnej integrácie je jazyková bariéra, nástroj poskytuje utečencom výučbu tureckého jazyka. Na zlepšenie zamestnateľnosti utečencov a zraniteľných členov hostiteľských komunít a ich integrácie na trhu práce sa prostredníctvom nových projektov poskytne odborná príprava 15 100 osobám a 7 400 osobám sa poskytne poradenstvo pri hľadaní zamestnania. Podnikanie sa bude podporovať prostredníctvom činností poradenskej podpory vrátane mikrograntov. Inštitucionálnou podporou pre služby zamestnanosti sa posilňuje kapacita tureckej agentúry zamestnania v oblasti poskytovania poradenstva a pomoci pri hľadaní zamestnania a kapacita systémov tureckého ministerstva práce a sociálnej politiky na monitorovanie vydávania pracovných povolení a poskytovania služieb zamestnanosti. Komunitné centrá financované z nástroja poskytujú rozsiahle spektrum služieb od kurzov odbornej prípravy po informačné služby a služby ohlasovania, kultúrne podujatia a podujatia na vytváranie sietí s cieľom zvýšiť odolnosť a samostatnosť utečencov a hostiteľských komunít. Riadenie migrácie Z nástroja sa pokrývali náklady, ktoré vznikli v súvislosti s riadením návratu (doprava, zabezpečenie pobytu) 212 Sýrčanov a 1 076 nesýrčanov, ako aj logistické vybavenie a práce na výstavbe zariadenia určeného na zaistenie pred vyhostením pre 750 osôb. Od augusta 2017 do konca októbra bola v zariadeniach určených na zaistenie pred vyhostením poskytnutá pomoc financovaná z nástroja 16 733 migrantom. Nástroj takisto pomohol zvýšiť kapacitu tureckej pobrežnej stráže na vykonávanie pátracích a záchranných operácií. Dodaných bolo šesť lodí a 939 zamestnancom tureckej pobrežnej stráže sa poskytla odborná príprava v oblasti humanitárnych noriem pri riadení námornej hranice. 5. Monitorovanie, hodnotenie a audit 5.1. Monitorovanie a hodnotenie Prvý návrh rámca pre výsledky nástroja bol riadiacemu výboru predstavený v marci 2017 a znamenal začatie monitorovania na úrovni nástroja. Prvý monitorovací cyklus sa začal v máji 2017 ako pilotný úkon, po ktorom v roku 2017 nasledovali tri ďalšie cykly. Komisia súbežne prijala podporné opatrenie vo výške 14,3 milióna EUR na monitorovanie, hodnotenie, audit a propagáciu nástroja. Zistenia monitorovania boli riadiacemu výboru predstavené v júni 2017 a novembri 2017. Rámec pre výsledky sa reviduje v súlade s údajmi získanými zo štyroch monitorovacích cyklov s cieľom poskytnúť riadiacemu výboru v roku 2018 a ďalších rokoch komplexné aktualizované informácie. Monitorovací systém nástroja má byť technicky podporovaný online monitorovacou platformou, ktorá by mala uľahčovať agregáciu a analýzu údajov a vizualizáciu pokroku. Platforma by mala byť plne funkčná do polovice roku 2018. Súbežne sa mobilizuje technická pomoc na uľahčenie integrácie rôznych zložiek monitorovacieho mechanizmu a na podporu povinností monitorovania na mieste obsiahnutých v zmluvách v rámci priameho hospodárenia. Všetky zložky komplexného systému na monitorovanie nástroja by mali byť plne funkčné v priebehu roka 2018. Ako ďalší krok sa začne činnosť na hodnotenie nástroja. 5.2. Audit Európsky dvor audítorov oficiálne začal svoj audit výkonnosti nástroja 17. októbra 2017. Záverečná správa Dvora audítorov má byť uverejnená do konca roka 2018. Audit sa sústreďuje na komplementárnosť pomoci nástroja, jej vykonávanie a monitorovanie a na vzorku humanitárnych projektov.